CELEX: 32015R1757
Language: bg
Date: 2015-09-28 00:00:00
Title: Регламент за изпълнение (ЕС) 2015/1757 на Комисията от 28 септември 2015 година за одобряване на веществото фолпет като активно вещество за използване в биоциди за продуктов тип 6 (Текст от значение за ЕИП)

2.10.2015   
            
            
               BG
            
            
               Официален вестник на Европейския съюз
            
            
               L 257/12
            
         РЕГЛАМЕНТ ЗА ИЗПЪЛНЕНИЕ (ЕС) 2015/1757 НА КОМИСИЯТА
   от 28 септември 2015 година
   за одобряване на веществото фолпет като активно вещество за използване в биоциди за продуктов тип 6
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 528/2012 на Европейския парламент и на Съвета от 22 май 2012 г. относно предоставянето на пазара и употребата на биоциди (1), и по-специално член 90, параграф 2 от него,
   като има предвид, че:
   
               (1)
            
            
               На 13 юли 2009 г. Италия получи заявление, подадено в съответствие с член 11, параграф 1 от Директива 98/8/ЕО на Европейския парламент и на Съвета (2), за включване в приложение I към нея на активното вещество фолпет за използване в продуктов тип 6 — Консерванти за съдове, определен в приложение V към същата директива, който съответства на продуктов тип 6, определен в приложение V към Регламент (ЕС) № 528/2012.
            
         
               (2)
            
            
               В съответствие с член 11, параграф 2 от Директива 98/8/ЕО през юни 2011 г. Италия представи доклад за оценката, придружен с препоръки.
            
         
               (3)
            
            
               На 17 юни 2014 г. Комитетът по биоцидите изготви становището на Европейската агенция по химикалите, като взе предвид заключенията на оценяващия компетентен орган.
            
         
               (4)
            
            
               Съгласно това становище може да се очаква, че биоцидите, които се използват за продуктов тип 6 и съдържат фолпет, отговарят на изискванията, посочени в член 5 от Директива 98/8/ЕО, ако са изпълнени определени условия, свързани с неговата употреба.
            
         
               (5)
            
            
               Поради това е целесъобразно фолпет да бъде одобрен за използване в биоциди за продуктов тип 6, при условие че са спазени специфичните условия в приложението.
            
         
               (6)
            
            
               Тъй като фолпет отговаря на критериите за класифициране като кожен сенсибилизатор, категория 1, както е определена в приложение I към Регламент (ЕО) № 1272/2008 на Европейския парламент и на Съвета (3), третираните изделия, третирани с или включващи фолпет, следва да бъдат етикетирани по подходящ начин при пускането им на пазара.
            
         
               (7)
            
            
               Мерките, предвидени в настоящия регламент, са в съответствие със становището на Постоянния комитет по биоцидите,
            
         ПРИЕ НАСТОЯЩИЯ РЕГЛАМЕНТ:
   Член 1
   Фолпет се одобрява като активно вещество за използване в биоциди за продуктов тип 6 при спазване на спецификациите и условията, посочени в приложението.
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 28 септември 2015 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 167, 27.6.2012 г., стр. 1.
   
      (2)  Директива 98/8/ЕО на Европейския парламент и на Съвета от 16 февруари 1998 г. относно пускането на пазара на биоциди (ОВ L 123, 24.4.1998 г., стр. 1).
   
      (3)  Регламент (ЕО) № 1272/2008 на Европейския парламент и на Съвета от 16 декември 2008 г. относно класифицирането, етикетирането и опаковането на вещества и смеси, за изменение и за отмяна на директиви 67/548/ЕИО и 1999/45/ЕО и за изменение на Регламент (ЕО) № 1907/2006 (ОВ L 353, 31.12.2008 г., стр. 1).
   
      ПРИЛОЖЕНИЕ
      
                  Общоприето наименование
               
               
                  Наименование по IUPAC
                  Идентификационни номера
               
               
                  Минимална степен на чистота на активното вещество (1)
                  
               
               
                  Дата на одобрението
               
               
                  Дата на изтичане на одобрението
               
               
                  Продуктов тип
               
               
                  Специални условия
               
            
                  Фолпет
               
               
                  Наименование по IUPAC:
                  
                     N-(трихлорометилтио)фталимид
                  ЕО №: 205-088-6
                  CAS №: 133-07-3
               
               
                  940 g/kg
               
               
                  1 януари 2016 г.
               
               
                  31 декември 2025 г.
               
               
                  6
               
               
                  В оценката на продукта се обръща особено внимание на експозициите, рисковете и ефикасността, свързани с всякакви видове употреба, обхванати от заявление за издаване на разрешение, но неразгледани в оценката на риска на активното вещество на равнището на Съюза.
                  Разрешенията за биоциди се предоставят при следните условия:
                  
                              1)
                           
                           
                              За промишлени потребители се определят процедури за безопасна работа и подходящи организационни мерки. Продуктите трябва да се използват с подходящи лични предпазни средства, когато експозицията не може да бъде намалена до приемливо равнище по друг начин.
                           
                        
                              2)
                           
                           
                              С оглед на рисковете за почвения компонент на етикетите и, когато има такива, на информационните листове за безопасност на продуктите се посочва, че при прилагането на съхранените смеси на открито трябва да бъдат взети мерки за защита на почвата, за да се избегнат загуби и да се сведат до минимум емисиите в околната среда, освен ако може да се докаже, че рисковете могат да се намалят до приемливо равнище по други начини.
                           
                        
                              3)
                           
                           
                              С оглед на рисковете за почвата не могат да се издават разрешителни за продукти за съхранение на смеси за прилагане на открито чрез пръскане, освен ако може да се докаже, че рисковете могат да се намалят до приемливо равнище.
                           
                        Пускането на пазара на третирани изделия се извършва при спазването на следните условия:
                  Лицето, което отговаря за пускането на пазара на дадено третирано изделие, третирано с или включващо фолпет, гарантира, че върху етикета на третираното изделие се съдържа информацията, посочена в член 58, параграф 3, втора алинея от Регламент (ЕС) № 528/2012.
               
            
         (1)  Посочената в тази графа чистота е минималната степен на чистота на активното вещество, използвано за оценката, извършена в съответствие с член 11 от Директива 98/8/ЕО. Активното вещество в пуснатия на пазара продукт може да бъде със същата или различна чистота, ако е доказана техническата му равностойност с оцененото активно вещество.